Saue

**Saue** on linn Harju maakonnas, Saue valla keskus. Ta asub Tallinnast 4–5 kilomeetrit edelas.

Linn piirneb loodes Tallinna–Keila raudteega, lõunas Tallinna ringteega ja kagus Tallinna–Pärnu–Ikla teega.

Linn on kompaktne, selle pindala on 4,39 km². Linnas paikneb kool, lasteaed, huviringid, muusikakool, noortekeskus, spordirajatised, söögikohad ja kauplused, perearstikeskus, hambaarst ja apteek, päevakeskus ning sotsiaal- ja muud teenused.

2020. aastal valmis Keskuse pargi veerele uus vallamaja.

Saue linnas asub Saue tammik, mille vanimad puud on ligi 400-aastased.

Tallinna kesklinna on Sauelt umbes 20 kilomeetrit. Ühendus Tallinnaga on nii bussi kui ka rongiga.

## Majandus
Ettevõtetest tegutsevad Sauel teraskatuseid tootev ja paigaldav AS Toode, AS Sami, mis valmistab põllumajandus-, metsatöö- ja teehooldusmasinaid, ning AS Fors MW, mis toodab metsaveokärusid, konks-tõstehaagiseid ja traktori haakesse monteeritavaid puude laasimis-järkamisseadmeid.

2013. aasta septembris avas Vaasan Grupp Sauel külmutatud pagaritoodete tehase, mis annab tööd enam kui sajale inimesele. Sauel paikneb ka ujuvkaide lahenduste pakkuja OÜ Top Marine pälvis 2014. aasta ettevõtte ja aasta eksportööri auhinna.

AS-i Saue EPT territooriumiarendus on loonud tegutsemisvõimalused sellistele ettevõtetele nagu AS Stera Saue, AS Finest Steel ja SSAB Swedish Steel.

Sauel asuvad ka kivist köögitasapindade tootja Diapol Granite OÜ, Hesburgeri Eesti logistikakeskus, klaasplastist kümblustünne ja basseine valmistav Koriks Fiiber OÜ.

Töötleva tööstuses tegutses 2024. aastal 22 suuremat ettevõtet (10 ja enama töötajaga), mille müügitulu oli 175 miljonit eurot.

## Kultuur
Muusikaharidust annab Saue Muusikakool, rahvatantsurühmi ja rahvamuusikaansamblit Saue Kapell ühendab MTÜ Saue Folk. Sauel on poiste-, laste-, tütarlaste-, noorte meeste ja segakoor ning mitu lauluansamblit.

Sauel toimub kevaditi Saue Sõle folkloorietendus, kus osalevad Saue tantsu-, laulu- ja pillimängukollektiivid. Laulupeoaastatel kogunevad kesksuvel Saue puhkpillipäevale musitseerima laulupeol osalevad puhkpilliorkestrid. Kontserdisügis toob Sauele tuntud esinejaid, aasta läbi annavad külalisetendusi Eesti teatrid.

Toimub ülelinnaline sportlik sari "Sauelane liikuma", mille avab septembris õhtujooks linna tänavatel.

Alates 2014. aastast toimub Sauel augusti lõpul Saue linna asumiseltsi, linnaelanike ja Kaitseliidu koostöös korraldatav kodukohvikute päev, mis on pälvinud linna aasta teo auhinna.

## Ajalugu
1792. aastal ehitati Saue mõisahoone, mille ümber hakkas 1920. aastatel tekkima aedlinn. Peterburi–Narva–Tallinna–Paldiski raudtee oli liikluseks avatud juba novembris 1870.

1960. aastal liideti Saue asundus Tallinnaga. Pärast seda hakkas Sauel arenema elamuehitus. 1973. aastal moodustati Saue alev Tallinna koosseisus.

25. augustil 1993 sai Saue alevist Saue linn ja see eraldus Tallinnast. 2017. aasta sügisel ühinesid senine Saue vald, Kernu vald, Nissi vald ja Saue linn üheks omavalitsusüksuseks.

Saue linnapea oli aastatel 1989–1999 ja 2008–2010 Orm Valtson ning 2004–2007 Ero Liivik. Linnapead on olnud ka Harry Pajundi (Saue linna viimane linnapea), Henn Põlluaas ja Tõnu Urva.

## Rahvastik

2023. aasta 1. jaanuari seisuga oli Saue linnas 6017 elanikku.

2011. aasta rahvaloenduse andmetel oli Saue 5514 elaniku seas 5145 (93,3%) eestlast, 259 venelast, 42 ukrainlast, 13 valgevenelast, 17 soomlast ja 8 sakslast. Teiste rahvuste esindajaid oli alla viie.

## Vaata ka
* Hüüru–Alliku–Saue tee
* Saue tänavate loend
* Saue JK
* Saue lipp
* Sauevälja
* Saue raudteepeatus
* Saue vapp

## Viited

## Välislingid

* Saue linna 360° aeropanoraam / aerofoto
* "Saue kasvab mühinal: linna planeeritakse uut elurajooni 1200 korteriga" ERR, 3. juuli 2023